
              
  
     Republika Hrvatska
Općinski sud u Varaždinu
 Varaždin, Kapucinski trg 5
                                                                             Poslovni broj: Pp-1384/2026-9


U    I M E   R E P U B L I K E   H R V A T S K E

P R E S U D A

	Općinski sud u Varaždinu, po sucu toga suda Miri Jalševcu, kao sucu pojedincu, uz sudjelovanje Štefanije Novoselec, kao zapisničarke, u prekršajnom postupku protiv okrivljenog Srećka Šešeta, sa prebivalištem u Varaždinu, Ivana Meštrovića 4 i sa boravištem u Varaždinu, Ivana Perkovca 3, zbog prekršaja iz članka 229. stavak 3., kažnjivog po članku 229. stavak 7. Zakona o sigurnosti prometa na cestama ("Narodne novine" broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23., dalje u tekstu ZSPNC ), pokrenutog povodom prigovora okrivljenika na Obavezni prekršajni nalog Policijske uprave varaždinske, Postaje prometne policije Varaždin, broj KLASA: 211-07/26-4/16606., URBROJ: 511-14-09-25-2 od 19. veljače 2026., na temelju članka 244. stavak 1. Prekršajnog zakona ("Narodne novine" broj 107/07, 39/13, 157/13, 110/15, 70/17, 118/17, 114/22, 133/23., dalje u tekstu PZ), dana 12. kolovoza 2026. donio je i

p r e s u d i o   j e

I	Okrivljeni SREĆKO ŠEŠET, OIB 66925391399, sin Dragutina, rođen 24.02.1971. u Varaždinu, sa prebivalištem u Varaždinu, Ivana Meštrovića 4 i sa boravištem u Varaždinu, Ivana Perkovca 3, državljanin RH, prekršajno osuđivan

                                                   k r i v     j e

što, kao vlasnik vozila M1 – osobnog automobila marke Opel, registarskih oznaka VŽ 449 LH, na Obavijest o počinjenom prekršaju  PU varaždinske, Postaje prometne policije Varaždin, broj 211-07/25-8/51191 od 27. lipnja 2025., koju je primio dana 16. rujna 2025., nije u roku od 15 dana od dana primitka, dakle do 03.10.2025. PU varaždinskoj, PPRP Varaždin, dao, odnosno dostavio vjerodostojan podatak o identitetu osobe koja je upravljala njegovim vozilom u vrijeme počinjenja prekršaja prekoračenja dopuštene, odnosno ograničene brzine iz članka 53. stavak 1., kažnjivog po članku 53. stavak 6. ZSPNC, počinjenog dana 21. veljače 2025., u 19,49 sati u ulici Krešimira Filića 96, u Varaždinu

čime je postupio protivno odredbi članka 229. stavak 3. i počinio prekršaj iz članka 229. stavak 7. ZSPNC, temeljem kojeg mu se, a primjenom članka 37. PZ

                    novčana kazna u iznosu od 180,00 EURA ( sto osamdeset eura) 

II	Okrivljenik je dužan izrečenu novčanu kaznu platiti u roku od 30 dana ( trideset dana ) po primitku ove presude. Okrivljenik se upozorava sukladno članku 152. stavak 3. PZ, da ako u roku koji mu je određen za plaćanje novčane kazne uplati 2/3 izrečene kazne smatrati će se da je izrečena novčana kazna u cjelini plaćena. Ukoliko okrivljenik u tom roku izrečenu novčanu kaznu ne plati ista će se temeljem članka 34. PZ naplatiti prisilno. 

III	Trošak postupka od 20,00 EURA ( dvadeset eura )  temelji se na članku 138. stavak 3. u vezi članka 139. stavak 3. PZ, te Rješenju o određivanju paušalnog iznosa za troškove prekršajnog postupka (NN 18/13) i dužan ga je nadoknaditi okrivljenik u istom roku kao i novčanu kaznu. Ukoliko okrivljenik u tom roku izrečene troškove ne plati isti će se temeljem članka 34. PZ naplatiti prisilno.

	Obrazloženje	

1.	Policijska uprava varaždinska, Postaja prometne policije Varaždin izdala je okrivljeniku Obavezni prekršajni nalog, broj KLASA: 211-07/26-4/16606., URBROJ: 511-14-09-25-2 od 19. veljače 2026., zbog prekršaja činjenično i pravno opisanog u izreci.

2.	Protiv Obaveznog prekršajnog naloga okrivljenik je pravodobno uložio prigovor, slijedom čega je Obavezni prekršajni nalog stavljen izvan snage i proveden je žurni prekršajni postupak. 

3.	Za zakazano ročište za dan 29. lipnja 2026. poziv okrivljeniku vratio se neuručen, sa napomenom pošte "obaviješten nije podigao preporučenu pošiljku " Za zakazano ročište dana 14. srpnja 2026. poziv okrivljeniku poslan je putem sudskog dostavljača kako na adresu Ivana Meštrovića 4, Varaždin, tako i na adresu Ivana Perkovca 3, Varaždin, ali okrivljenik po sudskom dostavljaču nije bio zatečen. Potom je zakazano ročište za dan 13.08.2026. i poziv okrivljeniku je ponovno poslan putem sudskog dostavljača koji je sada zatekao okrivljenika, ali je okrivljenik odbio primiti pismeno. Stoga je poziv okrivljeniku za ročište zakazano za dan 13.08.2026. istaknut na e - oglasnu ploču, te se osmog dana od stavljanja poziva na oglasnu ploču, isti smatra uredno uručen okrivljeniku.

3.1.	Na ročište, zakazano pred uređujućim sudom za dan 13. kolovoza 2026., uredno pozvani okrivljenik nije se odazvao, niti je svoj izostanak opravdao, niti sudu do dana ročišta dostavio pisanu obranu, pa je ročište održano bez njegove nazočnosti jer je sud ocijenio kako njegovo ispitivanje, a obzirom na raspoložive dokaze u spisu, nije potrebno i nije od utjecaja na zakonito i pravilno donošenje presude.

4. 	U okviru postupka sud je razgledao i pročitao materijalnu dokumentaciju u spisu i to izviješće o počinjenom prekršaju, obavijest o počinjenom prekršaju od 27.06.2025., sa dostavnicom, izvješće o prekoračenju brzine sa snimkom vozila u prekršaju i 

potvrdu o prekršajnoj osuđivanosti za okrivljenika od od 02.06.2026. Ministarstva pravosuđa, uprave i digitalne transformacije.

4.1.	Drugi dokazi nisu provođeni, niti su ih stranke predlagale.

5.	Na temelju tako provedenog postupka, analizom i ocjenom provedenih dokaza i to svakog zasebno, te u odnosu na ostale provedene dokaze, sud je sa sigurnošću i van svake sumnje i dvojbe utvrdio i našao dokazanim da je okrivljenik postupio protivno odredbi članka 229. stavak 3. i počinio prekršaj iz članka 229. stavak 7. ZSPNC, a na način i kako je to navedeno i opisano u izreci presude.

5.1.	Naime, članak 229. stavak. 3. ZSPNC kaže da je vlasnik vozila, odnosno korisnik dužan na zahtjev policijskog službenika ili službene osobe jedinice lokalne samouprave koja obavlja poslove iz članka 5. stavak 4. ovog Zakona dati vjerodostojan podatak o osobi koja je upravljala vozilom u vrijeme počinjenja prekršaja, a pritom se dostava podataka o više osoba koje su upravljale vozilom u vrijeme počinjenja prekršaja ne smatra dostavom vjerodostojnih podataka o identitetu osobe kojoj je dao vozilo na upravljanje.

5.2.	U protivnom prema članku 229. stavak 7. ZSPNC novčanom kaznom u iznosu od 660,00 do 1.990,00 EURA kaznit će se za prekršaj vlasnik vozila ili odgovorna osoba u pravnoj osobi, odnosno korisnik vozila ako u roku od 15 dana ne da vjerodostojan podatak o osobi koja je upravljala vozilom u vrijeme počinjenja prekršaja.

6.	Iz materijalne dokumentacije koju je sud prihvatio i ocijenio vjerodostojnom, stranke je nisu osporavale, niti na sadržaj iste imale ili stavile kakve primjedbe, a ista je, u okviru postupka, razgledana i pročitana i to iz navoda  Izviješća o počinjenom prekršaju i snimke vozila u prekršaju od 21.02.2025. razvidno je da je narečenog dana, u 19,49 sati, u ulici Krešimira Filića 96, u Varaždinu, na kojem mjestu je dopuštena brzina kretanja 50 km/sat, snimljeno osobno vozilo marke Opel, registarskih oznaka VŽ 449 LH, kako se kreće brzinom od 72 km/sat, koja brzina umanjena za -10 km/sat sigurnosne razlike, iznosi 62 km/sat, što pak je za 12 km/sat više od dopuštene brzine kretanja i protivno je odredbi članka 53. stavak 1., te kažnjivo po članku 53. stavak 6. ZSPNC.

6.1.	Nadalje, iz navoda  Obavijesti o počinjenom prekršaju – podaci o vozaču, traže se PU varaždinske, PPRP Varaždin, broj 211-07/25-8/51191 od 27. lipnja 2025., vidljivo je da PU varaždinska, PPRP Varaždin, narečenom Obavijesti, vlasnika vozila  registarskih oznaka VŽ 449 LH, ovdje okrivljenika, obavještava o počinjenom prekršaju njegovim vozilom, kao i da je, sukladno članku 229. stavku 3. ZSPNC dužan u roku od 15 dana po primitku obavijesti, a na priloženom obrascu, dati vjerodostojan podatak o identitetu osobe ( ime, prezime, datum rođenja, adresa stanovanja) koja je u vrijeme počinjenja prekršaja upravljala njegovim  vozilom, a pritom da se dostava podatka o više osoba koje su upravljale vozilom u vrijeme počinjenja prekršaja ne smatra dostavom vjerodostojnih podataka o identitetu osobe kojoj je vozilo dano na upravljanje. Tražene podatke o osobi koja je upravljala navedenim vozilom u vrijeme počinjenja prekršaja da se mogu dostaviti bilo putem preporučene pošte na naznačenu adresu, bilo putem naznačene  elektroničke pošte, bilo putem unosa naznačenog koda 

na web stranici https://eprekrsaji.mup.hr, te je za državljane Republike Hrvatske koji posjeduju potrebne certifikate dodatna mogućnost  pristupa i putem sustava NIAS prijavom na e Građani.  U protivnom da se čini prekršaj iz članka 229. stavak 7. Zakona o sigurnosti prometa na cestama za koji je propisana novčana kazna u iznosu od 660,00 do 1.990,00 EURA. Konačno, iz povratnice/dostavnice razvidno je da je narečenu Obavijest okrivljenik primio dana 16. rujna 2025., a isti unatoč narečenome nije postupio po primljenoj Obavijesti i u roku od 15 dana od primitka iste, dakle zaključno do 03. listopada 2025., kao vlasnik predmetnog vozila nije dao vjerodostojan podatak o identitetu osobe koja je upravljala njegovim vozilom u vrijeme počinjenja prekršaja, što pak je razvidno iz navoda Izviješća o počinjenom prekršaju PU varaždinske, PPRP Varaždin.

6.2.	Iz svega naprijed navedenoga, povezujući navedenu materijalnu dokumentaciju, te stavljanjem narečenih dokaza u međusobnu korelaciju, sud nalazi, sa sigurnošću i van svake sumnje i dvojbe utvrđenim i dokazanim da je okrivljenik, postupajući na opisani način, ostvario obilježja prekršaja opisanog u članku 229. stavak 3. i počinio prekršaj iz članka 229. stavak 7. ZSPNC, slijedom čega ga je, radi počinjenja narečenog prekršaja proglasio krivim.

7.	Prilikom donošenja odluke o vrsti i visini prekršajne sankcije sud je imao u vidu stupanj krivnje, opasnost djela i svrhu kažnjavanja, te je uzeo u obzir sve okolnosti koje utječu na vrstu i visinu kazne iz članka 36. stavak 2. PZ, pa je tako okrivljeniku, kao otegotne okolnosti uzeo dosadašnju prekršajnu osuđivanost, koja proizlazi iz Potvrde o prekršajnoj osuđivanosti za okrivljenika od 02.06.2026. Ministarstva pravosuđa, uprave i digitalne transformacije, vodeći pri tome računa da se ne radi o istim, niti o težim prekršajima u prometu, ali upućuje na zaključak kako okrivljeniku općenito protupravna ponašanja u prometu nisu strana, dok mu je kao olakotnim okolnostima cijenio imovinske prilike, odnosno da je okrivljenik umirovljenik sa relativno nižom mjesečnom mirovinom.

8.	Obzirom na propisanu kaznu, te navedene otegotne i olakotne okolnosti, sud je okrivljeniku za počinjeni prekršaj, primjenom članka 37. PZ,  izrekao ublaženu novčanu kaznu, smatrajući da će se i tako ublaženom novčanom kaznom ostvariti svrha kažnjavanja. 
8.1.	Takav izbor i visina kazne su po ocjeni suda primjerene i dostatne prekršajno pravnoj odgovornosti okrivljenika. Na navedeni način će se istom ukazati na nedopuštenost i društvenu neprihvatljivost, te kažnjivost protupravnog ponašanja i utjecati na istog da više ne čini prekršajna djela, a takvim kažnjavanjem  ostvarit će se i svrha generalne prevencije. 
9.	Temeljem članka 139. stavak 3. PZ, sud je obvezao okrivljenika da naknadi troškove postupka u iznosu od 20,00 EURA jer ih je okrivljenik i prouzročio, a koji troškovi se odnose na paušal suda i obređeni su u skladu s trajanjem i složenošću samog prekršajnog postupka i sud je uvjerenja da će ih okrivljenik moći namiriti i bez opasnosti za svoje nužno uzdržavanje.
10. 	Radi svega navedenog, odlučeno je kao u izreci presude.

U Varaždinu, 12. kolovoza 2026. 

   Zapisničarka:                                                                     Sudac:              Štefanija Novoselec, v.r.                                                   Miro Jalševec, v.r. 



UPUTA O PRAVU NA ŽALBU: 
	Protiv ove presude, shodno članku 244. stavku 1. PZ, žalba nije dopuštena.


Dostaviti:
1. Tužitelj: PU varaždinska, Postaja prometne policije Varaždin, odmah i po pravomoćnosti
2. Okrivljeni: Srećko Šešet, sa prebivalištem u Varaždinu, Ivana Meštrovića 4 i sa boravištem u Varaždinu, Ivana Perkovca 3
3. Za spis, ovdje

                                                         Za točnost otpravka – ovlašteni službenik 
                                                                       Štefanija Novoselec 

